Drie Gauteng-onnies gepos oor seksuele wangedragArgieffoto. Die Gautengse departement van onderwys het drie onderwysers afgedank nadat hulle skuldig bevind is aan seksuele wangedrag. Volgens die departement is daar 11 sake van beweerde seksuele wangedrag by die departement aangemeld en ondersoek. Tot dusver is ses van die sake afgehandel. “In drie gevalle is onderwysers afgedank, een onderwyser is onskuldig bevind, een is twee maande lank sonder betaling geskors en nog een het bedank. Die oorblywende vyf sake word nog ondersoek,” het die departement in ŉ verklaring gesê. Volgens die departement is al die onderwysers wat by die sake betrokke is by die skole verwyder hangende die uitslag van die dissiplinêre prosesse. Die departement het verder beklemtoon dat seksuele verhoudings tussen onderwysers en leerders volgens wetgewing verbode is, selfs wanneer die leerder instem tot die verhouding. “Dit is belangrik om kennis te neem dat onderwysers, leerders en ouers ŉ wetlike en etiese verpligting het om sulke sake by die relevante owerhede aan te meld.” ŉ Polo-afrigter by die Parktown Boys’ High School het onlangs bedank nadat daar bewerings van seksuele aanranding en verkragting teen hom gemaak is. Hy is egter in hegtenis geneem en die strafregtelike saak teen hom is steeds hangend. Panyaza Lesufi, LUR vir onderwys in Gauteng, het gesê seksuele aanranding in skole sal nooit geduld word nie. “Die oortreders is gewaarsku, daar sal baie streng teen hulle opgetree word. Dit is ons verantwoordelikheid om kinders, veral meisies, te beskerm,” het hy gesê.